b'\n_START_ARTICLE_\nFranc Knez\n_START_SECTION_\n\xc5\xbdivljenjepis\n_START_PARAGRAPH_\nOpravil je ve\xc4\x8d kot 7350 vzponov, od teh je 998 prvenstvenih, kar je edinstven dose\xc5\xbeek in zelo verjetno tudi svetovni rekord. Udele\xc5\xbeil se je ve\xc4\x8d alpinisti\xc4\x8dnih odprav s prvenstvenimi vzponi v Ameriki (El Capitan in Fitz Roy - 1983, Cerro Torre in Torre Egger - 1986) in Himalaji (Lhotse - 1981). Knez je preplezal tudi mnoge nove smeri v najbolj znanih stenah zahodnih Alp, Dolomitov, predvsem pa v stenah Julijskih Alp, 34 novih smeri je preplezal samo v severni steni Triglava._NEWLINE_Leta 1982 je v takrat (in \xc5\xa1e danes) neverjetnem \xc4\x8dasu \xc5\xa1estih ur sam preplezal razvpito severno steno Eigerja, kjer je \xc5\xa1tiri leta kasneje dodal \xc5\xa1e novo smer. Ker ima prvenstvene smeri tako v Matterhornu kot v Grandes Jorasses, je eden redkih alpinistov, ki so pustili svoje prvenstvene sledi v vseh \xc2\xbbtreh problemih Alp\xc2\xab. _NEWLINE_Leta 2009 je v sodelovanju z Zalo\xc5\xbebo Sanje izdal avtobiografsko knjigo O\xc5\xbearjeni kamen._NEWLINE_Umrl je med plezanjem v Harjah pri La\xc5\xa1kem.'